Jens Rohde (V), 2005-02-24:
Det er jo meget vanskeligt.
Det, der er vigtigt, er at tage en holdningsmæssig diskussion.
Men nu viser alle undersøgelser rent faktisk – det tror jeg at hr. Arac kan spørge fru Christine Antorini om, for hende har jeg debatteret meget med i valgkampen, og det har hun også gjort meget ud af at fortælle – at der, hvor indvandrere har en uddannelse på lige fod med danske arbejdere, er der rent faktisk en meget stor beskæftigelsesprocent.
Men det skal jo ikke fjerne fokus fra, at der selvfølgelig nogle steder og måske i nogle brancher, jeg ved det ikke helt præcist, er en række fordomme, som gør det meget vanskeligt for indvandrere eller for folk med indvandrerbaggrund at få et arbejde på trods af deres uddannelse.
Det er kun noget, vi kan gøre noget fælles ved ved hele tiden at tage diskussionen på det holdningsmæssige område, for lovgivning er ikke vejen frem.
Hvis man endelig forsøgte med nogle lovgivningsinitiativer, ville de også være for nemme at omgå.
Så det er en holdningsmæssig diskussion, en værdikamp, kan man sige, som vi skal tage i fællesskab.
Regeringens politik har netop ikke og er netop ikke med til at styrke fordommene.
Mig bekendt har vi igennem hele valgkampen hørt, at Socialdemokraterne støtter den indvandrings- og udlændingepolitik, som regeringen rent faktisk har gennemført.
Det har hr. Mogens Lykketoft jo gjort meget ud af at sige en hel masse om.
Så nej, vi har netop med den indvandringspolitik, vi fører, sikret, at der er strammet op, sådan at vi nu virkelig kan tage hul på den store opgave, der ligger i forhold til integrationen.
Vi har netop sikret, at der er grundlag for, at vi nu taler om integration og ikke taler om tilstrømning til landet, sådan som vi gjorde under SR-regeringen.
Det synes jeg egentlig godt at hr. Arac kan kvittere for.
Når det så kommer til selve beskæftigelsen, og hvordan vi får 25.000 flere indvandrere i arbejde, kan der jo ikke gives noget kort svar, men hr. Arac kan læse regeringsgrundlaget, hvor der er en lang række initiativer.
Hele det område, der handler om, hvordan vi skaber mere beskæftigelse, hvordan vi bliver dygtigere i Danmark, fylder over 10 sider.
Der er en lang række initiativer, men dem kan jeg altså ikke nå at læse op her fra talerstolen.
Når jeg snakker om fordomme, snakker jeg om de unge mennesker, der har lært dansk, der har en uddannelse, der er villige til at gå i gang med et arbejde her og nu.
Hvilke muligheder vil regeringen skabe, så de også kommer ind i varmen og klarer sig selv, for de siger: Jeg vil gerne klare mig selv økonomisk, socialt og menneskeligt?
Det er de fordomme, nogle grupper har over for disse mennesker, jeg spurgte om.
Det gør jeg også.
I Jylland elsker vi at snakke kort og præcist til hinanden, og derfor vil jeg bede om et kort og præcist svar.
I dette regeringsgrundlag står der, at vi skal have 60.000 i arbejde i de næste 10 år, og at 25.000 af dem skal have en anden etnisk baggrund end dansk: Hvordan skal det kunne lade sig gøre?
Et kort og præcist svar, ikke det der typiske svar med, at der er en lang række initiativer, det har jeg hørt så mange gange under valgkampen.
Regeringen har også udtalt, at den vil bekæmpe fordomme.
Hvilke tiltag har regeringen tænkt sig at gøre brug af her, især set i lyset af at regeringens politik har været med til at til skabe nogle af disse fordomme?
Der er reel handling.
Men det, det handler om, er jo at sikre, at den uddannelse, folk får, også giver dem nogle kompetencer, at den uddannelse, hvad enten det er voksen- og efteruddannelse, eller det er skolepraktik, sikrer, at folk kan få beskæftigelse bagefter.
Det er jo det, vi har gjort på bl.a. voksen- og efteruddannelsesområdet.
Frem for at have et udbudsstyret system har vi gennemført et efterspørgselsstyret system.
Her kunne man jo vende den og give den tilbage til Socialdemokraterne.
Når hr. Carsten Hansen taler om genopretning af det her, vil jeg godt spørge: Er det, Socialdemokraterne vil, at vende tilbage til det udbudsstyrede system, eller vil de fastholde det efterspørgselsstyrede system, som sikrer, at de kurser, som f.eks. virksomhederne sender deres medarbejdere på, også har en relevans i forhold til det arbejde og den efteruddannelse, der er behov for?